amanoisuno/poet huggingface dataset:
竹石園堂酒邊即事 顧逢
到此須終日，相忘醉不成。一天惟有月，萬籟絕無聲。魚口萍吞吐，螢光草晦明。夜闌重秉燭，猶對石棋枰。
嚼菜根 顧逢
口體累人終不免，菜根能嚼樂無窮。吾儒食慣知真味，誰信猶便幾富翁。
謝葉誠齋金丹 顧逢
往歲因痰壅，幾爲病廢人。金丹如不服，粉骨已成塵。去死僅一線，更生又五春。再深詩裏債，筆硯日相親。
枕上懷盧進齋 顧逢
三載吳庠住，何由再合并。老來情不捨，枕上夢頻成。撼樹風終夜，敲窗雨數聲。每思湖上酒，無日不同傾。
雪夜懷趙存我碧瀾潛心三昆仲 顧逢
坐久冰生硯，無聊撚白髭。友朋上心處，風雪打頭時。夜永孤燈共，天寒一雁知。兒童來膝下，撥火覓蹲鴟。
病中懷鄧覺非 顧逢
卧病寂寥中，浮生悟得空。半床清夜月，一枕破窗風。旅思聞孤笛，秋聲過斷鴻。可人常入夢，簪盍幾時同。
月夜懷徐冰壑 顧逢
靜掩書齋對短檠，夜深風露逼人清。遥思萬壑千山裏，猿正啼時月正明。
贈廣淳破衣  其一 顧逢
包笠皆爲累，遊方僅此身。從教粗褐碎，不用一絲紉。赴供無閑日，得錢回施人。生平甘忍辱，性地本來淳。
贈廣淳破衣  其二 顧逢
禪外親文墨，年來更用情。三椽趺坐後，徹曉讀書聲。破硯雨窗潤，孤燈雪屋明。更參諸大老，莫計萬山程。
贈僧足庵 顧逢
幽居不可尋，高卧白雲深。舉眼皆貪者，何人有止心。三衣了冬夏，一鉢飽山林。此外無他事，聽松生綠陰。
贈老僧 顧逢
衆僧尊夏臘，靈岳遍曾登。渡水手中杖，行山溪畔藤。心空默是印，眉白雪爲稜。自得巡方道，棲禪老未能。
贈僧 顧逢
繁華舉世皆如夢，今古何人肯暫閑。唯有東林學禪客，白頭閑坐對青山。
贈僧慶雲衲 顧逢
赴供歸來後，跏趺對篆熏。三椽忘歲月，一衲老烟雲。俗客無門入，閑情有硯分。山中高卧好，城市正紛紜。
贈白雲 顧逢
蒲團穿幾箇，性地忽然開。禪向靜中透，詩從悟處來。三椽青嶂裏，一榻白雲堆。自說爲僧後，浮生百念灰。
贈四明月巖永昌上人 顧逢
杖錫遊方外，叢林歷幾春。息心修道者，鐵脊坐禪人。泉落岩千丈，天空月一輪。眼前清境界，不識世間塵。
贈靈殿僧道寧一洲上人 顧逢
高誼如師果是稀，寺中扶策病翁歸。西風吹我肌生粟，便對西風解一衣。
贈不食姑 顧逢
絕粒非凡術，仙丹固得存。一龕常瞑目，長日不開門。浴水無冬夏，逢人少語言。飛來天際鶴，時見下庭軒。
贈護國寺山上宏道者 顧逢
三十年趺坐，何曾下此山。忘形超物外，無夢到人間。窗暗月來照，門開風自關。虎狼情亦狎，夜夜廟前還。
贈葉肖巖 顧逢
筆底妙如神，傳來面目真。便教知本相，不必問何人。一幅元非畫，百年留此身。山林樵穫者，只是舊衣巾。
贈筆工 顧逢
科場久廢不曾開，一掃千軍謾有才。今日毛錐無用處，功名不自此中來。
贈僧隆古  其一 顧逢
一峰峻碧入雲端，怪石蒼松耐歲寒。天地奠形時便有，今人莫作等閑看。
贈僧隆古  其二 顧逢
萬山深處斷人烟，溪水潺潺接澗泉。白髮老僧陵上住，晉朝松在屋頭邊。
贈天台徐秋巖 顧逢
馬乳真堪摘，曾參日觀師。雲隨筆落處，月上架來時。寫意元非畫，無聲只是詩。寒藤吹不動，顆顆自攢枝。
贈峽山胡半村 顧逢
四鄰雞犬地，花竹自我陰。去郭不多遠，入山猶未深。林巒常在望，樵牧久知心。他日如全隠，深居不可尋。
贈林東之 顧逢
往年曾赴召，萬里涉修途。樂府師長吉，名家祖老逋。雲烟生筆硯，風月樂江湖。金殿朝天日，宮衣寵渥殊。
贈薛野鶴子繼野 顧逢
老鶴傳遺韻，君詩儘可觀。江湖爲客易，父子得名難。草色烟城暗，蛩聲秋寺寒。自言鄉僕至，束檐又長安。
贈吾世衍 顧逢
士友多交接，惟君有敬心。少年精古篆，諸老喜新吟。簫品神仙曲，琴彈山水音。無人知此樂，只有竹房深。
寄王巨卿御史 顧逢
雖然居憲府，只似在家時。年老扶筇出，官清借馬騎。布袍安素分，白髮結相知。長日關門坐，彈琴與賦詩。
寄趙西皋先生 顧逢
居官但欲歸，每恨去官遲。天下蒼生福，朝中宰相時。龍蛇三寸筆，風月百篇詩。此去除書至，難言以病辭。
寄黄直齋別駕 顧逢
不道還吳去，知心有故人。殘燈時對榻，一室夜生春。天下襟懷士，詩家骨肉親。槐陰多第宅，誰肯納閑賓。
寄寧海詩社諸友 顧逢
舊有詩筒在，讀來醒睡魂。綠林多事後，白社幾家存。明月人千里，遠山雲一痕。書成無便寄，心事若爲論。
寄韓簡齋老友 顧逢
曾問梅花開未開，擬扶短策步蒼苔。可憐雨雪飄零盡，不得花邊醉一回。
寄林石田老友 顧逢
西湖惟二老，乍別更傷情。詩與何人說，酒無知己傾。病軀添藥債，夜影對燈檠。喜有僧相訪，門前日送迎。
寄陳石窗林石田老友 顧逢
典刑惟二老，利祿等鴻毛。士行貧中見，詩名犯後高。苦心親筆硯，冷眼看兒曹。肥馬輕裘輩，多應笑弊袍。
寄徐雪江溫日觀老友 顧逢
詩畫琴三絕，乾坤只一身。生前長聚首，死後更無人。材大身猶壽，名高分合貧。自憐傳五字，造物亦相嗔。
寄徐雪江珦潛山老友 顧逢
雪江連雪巘，天目一般清。三老真希有，幾年能再生。琴中彈自譜，講外著詩聲。豈獨箋莊老，猶於翰墨精。
寄四明干月庭厲二友 顧逢
無言獨倚樓，故人在心頭。幾作宵中夢，多生別後愁。溪聲疏竹下，月色一庭秋。此景皆詩料，何時共唱酬。
寄鄧山房高士 顧逢
老來骨相清如鶴，煉就紅爐一大丹。只把古琴藏石匣，子期仙去不曾彈。
寄八十僧寶月溪 顧逢
同庚同志又同師，湖海無人是舊知。百念俱灰惟一癖，死爲鬼後亦吟詩。
寄僧珦潛山 顧逢
講道未凋零，猶堪續祖燈。誰知青嶂裏，自有白頭僧。老貌松根石，閑心月下冰。往來車馬者，應笑倚枯藤。
寄僧鍾山凈玨 顧逢
忘懷獨有師，每恨會時稀。作別不得見，相尋聞已歸。兩雞花下鬭，一蝶雨中飛。想在陳湖寺，紉衣掩竹扉。
寄宏叟恢上人 顧逢
留吳幾兩月，每見若親知。却恨臨行日，相尋不見師。黄花籬下酒，白髮坐中詩。別後頻思憶，書成欲寄誰。
寄白蓮寺隆虛岩 顧逢
人自菁山出，先須問老師。未痊張籍眼，不廢貫休詩。課佛輪珠滑，翻經破帽欹。幾年修浄業，喜近白蓮池。
寄田潤齋道錄 顧逢
銳志休官去，皆緣道法靈。一符方落筆，萬怪已潛形。柳下犬迎客，花邊鶴聽經。結交三十載，我醉獨君醒。
寄張山居隠君 顧逢
賣卜山中去，逃名竟不聞。始終全一節，今古少如君。撥火燒黄葉，枕書眠白雲。恨無薇可采，只食水中芹。
寄蔣自庵 顧逢
破屋依蕭寺，僅能容此身。無心長自笑，一語不言貧。議論思諸老，交游擇好人。名門誰解識，帽破與衣鶉。
寄俞半村 顧逢
他無事役心，祇是苦於吟。結屋能終隠，入山何必深。雨中看瀑布，月下聽松琴。有此幽居樂，須當一訪尋。
寄韓梅居 顧逢
去載書來日，曾回一卷詩。每當孤坐處，長憶共吟時。春酒花朝曲，秋燈雨夜棋。人間無聚散，安得有相思。
寄損益川 顧逢
休已燈難續，相傳喜有師。好詩誰共語，妙趣自能知。步月頻看影，聽松無厭時。山中名已出，莫悔出山遲。
寄童梅巖 顧逢
數盡寒更六十點，鐘聲聽了又雞催。枕間展轉不得睡，底事故人猶未來。
寄趙碧瀾  其一 顧逢
窗下看書坐，挑燈庭欲分。秋聲鳴處遠，落葉靜中聞。庭月一方雪，爐香數朵雲。寄來詩在几，讀著又思君。
寄趙碧瀾  其二 顧逢
琴詩山水樂，頓與世情疏。每到相思際，還看所寄書。春風肥野蕨，曉雨潤園蔬。此地能容我，同君一處居。
寄趙碧瀾右之  其一 顧逢
二十年朋友，同吟五字詩。琴精毛敏仲，字逼晉羲之。多聽諸公說，堪爲後輩師。苕溪深隠好，不欲仕明時。
寄趙碧瀾右之  其二 顧逢
移家歸故第，只在霅溪邊。舊別無旬日，今回恰數年。鶑花晴暖際，風雨晦冥天。總是思君處，孤吟每日憐。
寄盧梅岩 顧逢
梅邊燈下別，又見石榴開。人入多番夢，書無一字來。背風花下落，衝雨燕雙回。却憶中秋夜，杯餘醉講臺。
寄四明史雪汀 顧逢
每見江湖友，相逢說項斯。未能通去信，先得寄來詩。汀上雪晴日，山中梅放時。何當携手出，同謁老逋祠。
寄四明趙秋汀 顧逢
作別踰三紀，飄蓬更陸沉。一汀秋夜月，千里故人心。有夢長如昔，無書直至今。傳聞辭祿後，教子老山林。
寄金華方養晦 顧逢
懶對青銅鏡，羞看兩鬢絲。自憐垂老日，多有未刊詩。短策山林裏，孤燈雨雪時。苦吟心欲嘔，讀著轉傷悲。
寄申屠雪磯 顧逢
病起何由慰所思，幾回重讀寄來詩。定應閉戶敲推處，雪滿漁磯未必知。
寄杜北山 顧逢
住與老逋鄰，空湖隔市塵。布衣安破屋，白髮守清貧。引鶴風穿袖，聽猿月滿身。五言吟得苦，一字不投人。
寄林平山 顧逢
登高先一日，扶病强相辭。幾度懷君處，孤燈獨坐時。爐溫餘篆在，雞唱和聲隨。安得相同醉，狂歌別後詩。
寄光福老磻古溪 顧逢
藏一諸公相聚日，鬢毛尚黑齒牙堅。傷心流落江湖上，不見溪翁四十年。
寄王脩竹 顧逢
小樓分袂後，別久憶君多。逆境詩排遣，殘軀病折磨。靜聞花落几，閑看螘移窠。幾夜窗前夢，携筇竹下過。
寄韓簡齋 顧逢
年來衰颯甚，傴僂較前增。顧影如枯木，梳頭似老僧。酒杯辭滿勸，山路怯先登。僅免愁風雨，歡顔得少陵。
寄盧進齋 顧逢
酒邊無日不團欒，獨冷齋中憶舊歡。窗外一株紅杏樹，三年不得與君看。
寄集慶寺聞碧溪 顧逢
達者古來少，貪心竟莫醫。塵中何了日，夢裏亦忙時。富貴人無足，膏肓病不知。黄金身外物，萬事且隨宜。
寄金壇湯進卿 顧逢
幾度野窗下，看君所寄詩。識韓雖未遂，說項已先知。獨鶴留晴影，殘花怕雨時。苦無千里遠，每恨納交遲。
寄平江薛梅坡 顧逢
別君五十載春冬，遥想年來亦老容。見說多番入城市，路中相覓不相逢。
寄秋江許端甫 顧逢
妙年親雅道，諸老日從游。師法林和靖，家聲許郢州。江湖千里志，風月一襟秋。好句人傳志，詩名不待求。
寄徑山首座 顧逢
雙徑平分席，叢林總下風。東西兩班首，兄弟幾人同。地湧溪雲白，潮推海日紅。不須思出世，只合老山中。
寄黄鶴山呂雪村 顧逢
君從廬墓我西東，數載慚無一字通。却喜夢遊黄鶴寺，幾番携手月明中。
寄碧瀾趙右之 顧逢
交游歲月深，彼此各知音。佳句不離口，可人長在心。多愁悲白玉，一笑棄黄金。流水高山樂，床頭自有琴。
懷寄碧瀾趙右之 顧逢
以詩相寄表殷勤，君信如何竟不聞。每向友朋門首過，有琴聲處必思君。
懷寄周靜得 顧逢
老盡黄花梅又開，故人不見入城來。武康縣北三橋步，夜夜夢中行一回。
寄謝李雪林 顧逢
日本僧高誼，勞君序拙吟。名雖傳海外，價不及雞林。白髮消豪氣，青燈見苦心。豈無鍾子耳，但欠伯牙琴。
和吳中友人見寄韻 顧逢
孤蹤水上萍，豈料過希齡。藥聖貧難療，錢神禱不靈。行雲風斷續，蛻葉雨飄零。半世知心者，書燈一點青。
和林平山見寄韻 顧逢
勞勞終日者，少見白頭時。過去事皆夢，未來人不知。偷生貧是福，真病藥難醫。學得巢由隠，無愁可上眉。
申屠雪磯見寄韻 顧逢
潘閬祠前住，天教得此鄰。百年傳盛事，一巷兩詩人。老境羞磻水，高風想富春。但教樽有酒，不必更言貧。
謝陸梅磵曹靖庵見和拙稿 顧逢
梅磵先賡三體句，靖庵又和五言詩。不知二稿流傳後，能續君詩更有誰。
謝遠方諸友下訪 顧逢
遠友相尋意極濃，盡言專訪老吟翁。來從千里求詩去，愧我全無一句工。
謝徐容齋見訪 顧逢
問病來車馬，窮簷非所宜。拘攣眠枕席，扶策喚妻兒。鵲信今朝報，燈花昨夜知。從前潘閬巷，無此寵榮時。
老桂 顧逢
分得蟾宮種，凡葩豈足論。古香吹不盡，生意至今存。秋晚花三色，年深樹半根。更無攀折日，此恨向誰言。
落花 顧逢
樹底飛紅雨，園林一望空。寂寥春去路，狼籍曉來風。亂影斜陽裏，餘香流水中。可憐衰謝日，不與乍開同。
落梅 顧逢
孤山花已老，片片受風吹。莫歎凋殘去，曾誇爛熳時。香痕留宿雨，春色戀空枝。看取成青子，何嘗生意衰。
落葉 顧逢
秋林霜後紅，恰與染來同。風雨一番過，亭臺幾樹空。亂飄窗紙上，流出水溝中。待看春三月，濃陰萬綠叢。
西瓜 顧逢
多自淮鄉得，天然碧玉團。破來肌體瑩，嚼處齒牙寒。清敵炎威退，凉生酒量寬。東門無此種，雪片簇冰盤。
無弦琴 顧逢
三尺孤桐古，其中趣最優。只須從意會，不必以聲求。袖手時橫膝，忘言自點頭。孫登猶未悟，多却一絲留。
棋邊和韻 顧逢
子分黑白似精兵，相對沉吟手自停。一著要須尋活路，舊曾險處莫重經。
枕上 顧逢
俗念枕邊灰，晨鐘又喚回。若無紅日出，方免白頭催。花不多時好，人誰百歲來。死生彈指頃，有酒且啣杯。
舟中枕上 顧逢
官塘來往縴紛紛，月入疏篷漏碎紋。數盡寒更天未曉，兩三聲雁枕邊聞。
古圓鏡 顧逢
翠剝青銅面，年深入手輕。似教藏美惡，不欲大分明。細雨波心碎，浮雲月底行。便令無點翳，誰解照前生。
湖舟 顧逢
簫鼓別船鳴，吟邊酒自傾。遠山多少意，幽鳥兩三聲。風急浪爭起，雲開雨不成。斷橋歸已晚，塔杪夕陽明。
雪夜枕上 顧逢
客樓臨水際，轉覺夜寒生。欹枕天將曉，搜詩睡不成。雪多添月色，風近遠鐘聲。却喜心無事，梅花紙帳清。
秋扇 顧逢
明月藏塵篋，曾歸掌握中。得時思酷暑，袖手怯西風。用舍人相似，炎凉心不同。汗流沾背處，蔽日豈無功。
方竹杖 顧逢
直節老猶堅，稜分四角全。自緣生處別，不逐世情圓。夜倚閑看月，春扶醉上船。只愁規漆者，本體失天然。
湯婆子 顧逢
皤然一器微，有用在冬時。永夜寒如許，孤衾暖不知。少年皆見棄，老者最相宜。却恨無情處，春來便別離。
雷峰寺聽琴 顧逢
盡日山窗下，松風細細吹。喜於同坐處，樂在聽琴時。幽几靜相對，斜陽過不知。江湖襟誼好，臨別問來期。
聽趙碧瀾操琴 顧逢
彈來三尺桐，知用幾年功。聽到希聲處，凉生不語中。斷霞明似日，急雨過如風。曲罷爐香在，還思敏仲翁。
王質觀棋 顧逢
弈邊忘日月，况復遇神仙。石上無多著，人間幾百年。指枰如料敵，落子欲爭先。想爾腰柯爛，回頭亦駭然。
贈吳門造牋 顧逢
剡藤光澤浄無瑕，搗杵工夫自一家。安得張顛醉狂筆，此中飛走活龍蛇。
月夜泛舟 顧逢
晴湖浮素練，蘆葦冷秋霜。四望皆空闊，孤舟泛渺茫。水紋星動影，雲縫月流光。不似漁翁樂，終身鷗鷺鄉。
湖舟即事 顧逢
樓閣青山裏，闌干幾處憑。樂同湖上酒，清在坐中僧。水影飛雙蝶，風聲磨一鷹。夕陽堪入畫，金蚓走春冰。
舟中偶成 顧逢
江海船行東復西，風蒲高掛一檣危。往來逆順休相訝，逆者還須有順時。
倚篷 顧逢
山光遠近青，盡入倚篷吟。夜雨一番過，春流幾寸深。車聲驚睡犢，帆影閃飛禽。村舍偏瀟灑，家家楊柳陰。
湖上觀釣 顧逢
每見湖隄畔，持竿立柳陰。不多吞餌者，空起羨魚心。嚴瀨山林石，磻溪歲月深。何如池館上，倚檻看浮沉。
月宮沙戲 顧逢
兔舂金臼藥，幻出廣寒宮。時聽數聲響，皆歸一轉功。雲霄大境界，几案小屏風。何獨沙爲戲，人間萬事同。
候仙亭即事 顧逢
一峰飛到此，勝景幻幽林。蒼徑望不盡，白雲行漸深。鐘聲傳日午，笠影卸松陰。候得神仙否，神仙不可尋。
靈隠觀風亭雪磯小酌 顧逢
林巒深密地，怪石紫苔存。留得巉巖勢，全無斧鑿痕。浮雲沉水底，落葉走山根。最喜傾杯處，高僧遇老溫。
過林和靖祠 顧逢
入得梅村去，烟雲鎖廢祠。我來遲幾日，花已過多時。童鶴看如活，山川變不知。游人休著句，不比暗香詩。
天竺道中 顧逢
衝開秋色去，深入萬松間。風月無邊樂，乾坤幾箇閑。斷雲難掩日，急水不流山。樹杪忽然響，斜飛過白鷳。
茜水道中 顧逢
半世客孤篷，驚心景不同。路危人自恐，港澀艣無功。折樹龍眠水，長橋虹跨空。潮來通海道，爭趁一帆風。
太倉道中  其一 顧逢
露氣侵衣月滿船，夢回依約五更天。枕間聽得鳴雞犬，知在誰家村上眠。
太倉道中  其二 顧逢
江烟漠漠暮天昏，且把扁舟繫樹根。欲問村中沽酒處，家家風雨不開門。
圓池 顧逢
一片水環璧，分明鏡可窺。遊鱼吹白沫，浴鷺撲清漪。有月有星夜，無雲無雨時。倚欄相對處，如看渾天儀。
隄上 顧逢
隄上喧絲竹，風流幾少年。衣冠雖較別，山水只如前。綠柳陰中馬，斜陽影裏船。晚雲眉一抹，橫翠斷霞邊。
慧山 顧逢
空山塵不到，白晝定僧禪。龍口一泓水，人間第二泉。殿高雲氣濕，屋斷樹陰連。張祜曾題品，唐碑尚儼然。
湖上 顧逢
湖邊春已過，正是綠陰時。獨步無人處，微吟得意詩。斜陽浮舴艋，遠水立鸕鷀。物命真堪惜，遊鱼脫釣絲。
盧進齋湖上韻 顧逢
潦倒江湖上，光陰夢裏過。黄金消酒債，白髮苦詩魔。風細松琴慢，天晴柳絮多。斷橋斜陽裏，一路聽笙歌。
題直上天津 顧逢
欲向銀河去，唐家有畫船。更無風浪險，竟到斗牛邊。笑傲瓊樓上，歌吟玉宇前。乘槎今有便，不必羨張騫。
鰲山下燈市即事 顧逢
元夕牌燈大字題，高懸綵架果然奇。鰲山山下人來往，只聽笙歌不看詩。
石湖行春橋 顧逢
十里湖光漾碧霄，山雲吞吐筆難描。宜凉宜月猶宜雪，何獨行春過此橋。
寒食日湖上 顧逢
寒食家家掃紙灰，道傍相吊總悲哀。湖邊多少詩人墓，不見兒孫酹酒來。
早秋湖上 顧逢
藕花香裏去，獨步自尋詩。秋意在何處，夕陽將下時。鳥幽忘立久，山好覺行遲。飲興忽然動，橋邊有酒旗。
花市 顧逢
賣聲喧市巷，紅紫售東風。祇說春無價，誰知雨有功。蝶隨群檐出，鶑恨故園空。松柏何人愛，甘心巖壑中。
孤山梅後 顧逢
晴雪白漫漫，山中幾樹殘。但知開處好，誰向落時看。影不隨流水，香猶在曲闌。飛來和靖鶴，相對立前灘。
夏菊 顧逢
粲粲發幽芳，何愁午夜霜。花先開六月，節不待重陽。彭澤應無種，東籬未有香。王弘如此見，必遣白衣忙。
鴛鴦梅 顧逢
似厭沙頭睡，來棲隴樹中。一花飛夜雨，雙子倚東風。冰雪芳心共，池塘舊夢同。只愁羌笛響，驚散曉林空。
徐容齋庭下竹 顧逢
碧玉黄金竹，求來此種難。數竿真可愛，幾度共相看。月影畫半幅，風聲雨一般。歲寒心不改，日日報平安。
供花即事 顧逢
滿地盆花間樣栽，四時長有好花開。勸君莫惜供花費，只恐園丁不獻來。
多心茶花 顧逢
此花別是山茶種，鶴頂丹紅眩碧柯。開出多心雖可愛，一心好處不須多。
綠陰 顧逢
夏木千重裹，春無跡可窺。靜如雲聚處，動似雨來時。坐對清相逼，行吟暑不知。幽禽啼復歇，難認著巢枝。
二色芙蓉花 顧逢
拒霜一樹碧叢叢，兩色花開迥不同。疑是酒邊西子在，半醒半醉立西風。
白菊花 顧逢
淵明籬落發鉛華，疑是西湖處士家。一白自知非正色，此心只欲比梅花。
紅梅 顧逢
壽陽曾點額，脂粉带餘馨。晴雨看如醉，冰霜凍不醒。溪清羞潔白，色艷易飄零。桃杏休相忌，東君眼自青。
梅影 顧逢
最喜孤山夜，斜枝月下清。透窗疑筆寫，映地若天生。鶴步踏不動，蜂腰時自橫。幾回雲聚散，晦後再分明。
白蓮花 顧逢
種向東林得，此花真箇希。芳心能自潔，玉體靜相依。每訝鷗將浴，猶疑鷺不飛。月明無處認，香氣襲人衣。
玉繡毬花 顧逢
正是紅稀綠暗時，花如圓玉瑩無疵。何人團雪高拋去，凍在枝頭春不知。
芳所堂賞桂楊順齋酒邊賦 顧逢
秋風芳所地，把酒又重來。種有仙凡異，花分早晚開。滿簪烏帽去，如入月宮回。莫說郄詵事，功名念已灰。
不買花 顧逢
清似咸平處士家，案頭詩卷是生涯。膽瓶莫訝無花插，過了梅花不買花。
雨中賞薔薇 顧逢
春風庭院少遲留，爛熳紅英带雨羞。最是花邊情緒惡，看花狼藉爲花愁。
父子同賞楊寺月牡 顧逢
世上月丹無此種，倚欄不覺夕陽斜。百年雨露春風力，高樹一根三色花。
訪菊 顧逢
白髮蕭蕭映帽紗，相扶訪菊到山家。攙先一日東籬醉，要見人間未見花。
黄醫諭求菊存詩 顧逢
門前三徑在，瀟灑傍林塘。何事惟栽菊，其家本姓黄。嚴霜堅晚節，細雨潤幽香。指下誰能及，多收起死方。
九日對菊 顧逢
秋滿南山菊滿籬，卷簾相對坐多時。琴中自得無弦趣，蝶與西風總不知。
雨邊對菊 顧逢
一片東籬菊，凄凉風雨邊。花雖黄似舊，髮更白於前。把酒傷今日，登高憶去年。淵明曾作令，相對亦無錢。
雪後尋梅 顧逢
尋梅不憚路程賒，行遍山邊與水涯。幾處樹頭殘雪在，只疑昨夜又開花。
探梅 顧逢
探梅自策短筇來，是處溪山到一回。歲歲見花人已老，幾番花落又花開。
牆外見梅 顧逢
隔水園林賸有梅，重門扃鑰少曾開。主翁只恐吹香出，不道花梢過屋來。
孤山問梅 顧逢
欲扣隴頭信，侵晨踏雪來。不知今夜裏，先放幾花開。地有孤根在，春從何處回。向人如解語，約我辦樽罍。
嚼梅 顧逢
冷竈無煙過午時，可憐童鶴望鄰炊。饑來細把梅花嚼，不信梅花不療饑。
百舌 顧逢
得意春風裏，山林異樣鳴。雖無三寸舌，解作百禽聲。巧處難求色，聽時可辨名。金籠容不得，應是愧流鶑。
雁影 顧逢
萬里衡陽別，翱翔背夕暉。數行天外過，一片水中飛。無迹留沙渚，有聲過釣磯。回頭還自顧，上下带雲歸。
海東青 顧逢
相傳産海東，不與衆禽同。兩翅飛騰去，層霄頃刻中。轉眸明似電，追馬疾如風。墜得天鵝落，人皆指遠空。
飛來峰猿 顧逢
天竺如巴峽，畫圖無此奇。掛藤伸黑臂，剝果餧黄兒。孤影池中夜，三聲月下時。倚闌僧不去，應是苦於詩。
紙鳶 顧逢
祇是憑風力，飛騰自不知。轉來高處去，肯顧此身危。雲外摇雙翼，空中寄一絲。每愁吹斷後，欲覓意何之。
下竺寺金魚 顧逢
黄金成一片，雨過唼方池。想爾浮沉樂，如吾愛傲時。水聲頻撥剌，人影不驚疑。中有成龍者，騰空未可知。
觀鬬蟋蟀有感 顧逢
徼蟲亦可傷，何事苦爭强。百勝終歸死，一秋空自忙。吟殘庭際月，冷怯草根霜。不入兒童手，誰能較短長。
冬夜聞蛩 顧逢
尚有一蛩在，悲吟廢草邊。想於深夜裏，自憶早秋前。勝負皆成夢，孤寒似可憐。晚年飄泊老，此况亦同然。
冠勝軒 顧逢
六橋多少景，盡在倚欄中。佳處無如此，看來總不同。湖光四時別，山影半江空。圖盡天開出，人間筆未工。
寄題翠侍軒 顧逢
華軒居地隠，塵世總相忘。白髮坐來久，青山立在旁。兩峰如拱手，一鶴自升堂。唯諾疑相應，松琴奏羽商。
題風雨樓 顧逢
湖上晴看好，雨中猶更奇。無窮憑檻趣，正是捲簾時。鷗鷺飛相失，山林晚不知。烟雲多變態，難畫亦難詩。
雨樓即事 顧逢
客久顔容改，羞開古鏡奩。瘦添清骨相，老減白髭髯。雲暗山無塔，樓空雨一簾。休官歸去後，疏散似陶潛。
聽雨軒 顧逢
此地偏於靜夜宜，爐香相對一編詩。幾回聞得敲窗響，不是開門落葉時。
碧瀾堂即事 顧逢
白蘋洲暖漾晴波，雪點沙汀立鷺多。幾度月明窗下見，打漁人醉枕輕蓑。
冷泉亭即事 顧逢
亭上數僧俱不識，倚闌無語坐多時。聽談五字中奇句，盡是山翁舊日詩。
石湖山居  其一 顧逢
湖光終日對，且喜絕塵紛。時事年來別，山中人不聞。霜林晴滴雨，寒井晚雲生。門掩松風裏，知心有范君。
石湖山居  其二 顧逢
幽居入翠微，樂似在松時。野景俱成畫，山行總是詩。黠禽爭浴水，戲鵲倒懸枝。此意誰能識，徜徉只自知。
石湖山居  其三 顧逢
越來溪上望，雨漲一篙深。折葦眠枯葉，老蓮生苦心。水連孤嶼遠，山入半湖陰。喜近行春路，時於月下吟。
西湖城邊水閣即事 顧逢
水閣凉亭飲宴時，遥看葛嶺亦傷悲。歌童舞女今何在，一带枯樁立鷺鷥。
西湖如畫軒 顧逢
世間何處覓西湖，風月無邊酒一壺。盡道此中如畫景，不知此景畫中無。
題徐容齋先生愛蘭軒 顧逢
入得善人室，塵凡一洗空。三閭心上事，九畹國香中。坐對清幽地，時來旎□風。紛紛桃與李，不與此花同。
西湖書院重建三賢堂  其一 顧逢
三賢堂廢西湖上，文廟重營氣宇新。若得雪江相配享，方知創立是何人。
西湖書院重建三賢堂  其二 顧逢
堂上瞻三像，衣冠各儼然。兩朝賢太守，一代老詩仙。棠影春風裏，梅花夜月邊。西湖新學校，千載後同傳。
琴書齋 顧逢
不道鄴侯家，有人如伯牙。七絃真得趣，萬卷足生涯。石鼎時添火，銅瓶日換花。高山流水罷，筆下走龍蛇。
題詩境樓 顧逢
白晝鈎簾坐，湖山靜裏看。分明吟世界，盡在此闌干。妙處寫不就，題來句轉難。幾回風雪際，遥憶灞橋寒。
和移家春洲寄韻 顧逢
家具與妻兒，知經幾處移。不堪多病日，頓憶少年時。犬吠風行葉，魚驚月在池。人生俱是寓，無我重流離。
留別干月亭 顧逢
客中愁送別，臨別轉傷心。最是情相得，猶教老不禁。離懷空記憶，遠信有浮沉。爭似長携手，山邊水際吟。
過林忠甫山房 顧逢
雖是無猿鶴，何殊林麓間。從教居近市，不必入深山。白日窗如炙，清風門自關。留連詩酒樂，坐久竟忘還。
寓擁葉精舍 顧逢
禪房靜掩扃，長日勘傳燈。身健高飛鶴，心空入定僧。炭煙生濕癭，簷水滴晴冰。從此無依戀，相隨只瘦藤。
鄧覺非寓舍即事 顧逢
老屋幽深靜掩門，四圍多有古碑存。庭前黄葉無人掃，留得秋風在樹根。
訪明月堂 顧逢
山路亦迢迢，殷勤訪久要。三門雖未入，一僕已相邀。枕臂眠平石，扶筇過險橋。詩翁歸步醉，空費酒旗招。
秀邸綠陰堂 顧逢
連朝風雨卷殘紅，四望亭臺眼界空。多少東君生物意，不知俱在綠陰中。
過冷泉亭 顧逢
綠影浮陰玉一淵，吟翁同立石闌邊。池中石與詩中字，知是幾年磨得圓。
甫遊冷泉亭 顧逢
萬綠重重如潑翠，一泓泉水浸蒼苔。分明天地開圖畫，山自飛來猿自來。
過林石田湖上所居 顧逢
第一橋邊住，柴扉傍釣磯。天晴扶杖出，寺近與僧歸。梁燕穿簾去，沙鷗入屋飛。幾回吟苦處，獨立對斜暉。
過楊春磵所居 顧逢
過門須憶老相知，日日長看掩竹扉。只有畫梁巢燕在，主人三載不曾歸。
過沈東林所居 顧逢
屋破深山裏，門無車馬塵。誰知青竹塢，中有白蓮人。坐上長留客，詩中不見貧。池塘園圃樂，花木四時春。
史紫微徐容齋閻靜軒過潘閬巷所居 顧逢
門外喧車馬，歡聲震四鄰。爭疑來陋巷，不道訪詩人。枉駕屈三老，開樽愧一貧。逍遥祠宇近，容邈亦精神。
過杜北山老友舊居 顧逢
曲院猶存破屋斜，北山老子舊詩家。往來多少人惆悵，只見山茶一樹花。
過葉苔磯故居有感 顧逢
天井坊中過，令人憶故知。幾回上心處，諸老倚樓時。猶記負暄稿，誰傳詠史詩。坐間年最小，今已白髭眉。
過凈慈傅無文竹院退居 顧逢
李涉題詩處，軒窗一室明。游人閑半日，老子樂餘生。碧落雲無影，清風竹有聲。自言身後事，龕塔已圓成。
訪金蓀壁山居 顧逢
徐行策瘦筇，不覺過層峰。隠者在何處，白雲知幾重。細泉鳴碎石，遠籟起高松。只恐南天竺，夕陽催暮鐘。
閑居雜興  其一 顧逢
滿眼皆詩料，詩成稿自添。好山長在眼，終日不垂簾。風度雲行水，鳥隨花墮簷。爐香窗下坐，飛絮上書籤。
閑居雜興  其二 顧逢
蕭然一弊廬，門巷似樵漁。鷄犬情相得，山林樂有餘。霜濃黄木葉，雨過綠園蔬。獨坐寒窗下，時看未見書。
雪後月夜登樓 顧逢
雪屋凝寒凍不流，碧天如水似中秋。一樓月色無人共，聽盡鐘聲未下樓。
碧磵同飲麗景樓分韻得花字 顧逢
醉倚歌樓上，歸來帽欲斜。山銜半規日，雲間一稜霞。砌雪膠庭草，簷冰墜瓦花。明朝重有約，同訪趙州茶。
劉蕭雲水閣 顧逢
亭臺入畫圖，石怪樹蕭疏。池上多佳致，城中無此居。垂楊偏稱鶴，宿鷺不驚魚。酒罷出門去，雲稜月一梳。
登姑蘇懷古 顧逢
高臺登眺處，凉思爽衰顔。只此闌干外，不知多少山。龍收殘雨去，鶴带斷雲還。一片興亡恨，越來溪上閒。
雨窗即事 顧逢
羞將鐵硯磨，萬事總談何。斷酒除狂興，看書起睡魔。霜林秋色慘，山館雨聲多。安得乘漁艇，空江掛綠蓑。
斯巖庵 顧逢
艤棹水之涯，重來訪可師。磬聲連古寺，僧語隔疏籬。果熟時拋地，花繁欲墮枝。三年前到此，不記舊題詩。
儒學禮上公堂即事 顧逢
明倫堂上橫經日，列坐諸生酒半酣。折得一枝梅在手，幾多人笑學官貪。
訪王文質西塾 顧逢
獨對梅花坐，枝頭數點開。畫中無此景，雪裏有僧來。饑鶴窺流水，行龜落凍苔。茶邊清話處，一字共敲推。
湯信卿新移書塾 顧逢
又見榮遷去，門多客往還。別開新縫帳，重對舊青山。孤塔秋風裏，閑雲遠樹間。西窗堪夜坐，有月不須關。
王巨卿御史西塾 顧逢
烏臺清要地，門戶少曾開。俗客無由入，詩人不憚來。閑雲行碧落，倦馬卧蒼苔。再約中秋夜，同傾月下杯。
過秀邸賜第 顧逢
往年珠履客，獨有老夫存。觸目景非昔，傷心事莫論。樓臺新白屋，瓦礫舊朱門。却憶朝回日，山堂共酒樽。
題可耕漁處 顧逢
自得田園趣，臨溪屋數椽。最堪犂釣處，只在水雲邊。細雨歸莊犢，斜陽曬網船。烹鮮供一飽，垂老正相便。
相嚴寺僧樓 顧逢
鏡樣湖光照眼明，無風無浪水如冰。畫圖只在闌干外，柳下行人樓上僧。
東陵方丈納凉 顧逢
愛入高明處，雲扉策杖登。暑威消宿雨，清話聽高僧。驟馬風簷鐵，殘星晚殿燈。山中凉可喜，澗水一泓冰。
同吳心雲避暑 顧逢
寺在深山裏，軒窗面面嘉。畫圖看水石，僧供款茶瓜。臺蟻搬生飯，池魚噴落花。何人溪上住，竹林兩三家。
晞淵仲齋避暑 顧逢
避暑來高寺，終朝脫帽翁。四簷青嶂下，一枕綠陰中。雲意看無盡，禽聲聽不同。樓臺城市有，何地覓凉風。
秋夜宿山寺 顧逢
靜夜留山寺，清談對老龐。樹聲如有雨，秋氣欲無窗。簷馬隨風走，樓鐘带月撞。何人呼渡急，隔水吠村厖。
天童寺 顧逢
雙峨聚首去年冬，知得還歸太白峯。二十里松山色裏，天晴時節一枝筇。
秋夜宿僧房 顧逢
白雲分半榻，正在磵聲邊。一夜山中宿，三生石上緣。聽猿推枕坐，愛月近窗眠。不覺天將曉，疎鐘度暝煙。
過僧房 顧逢
一飽聽鐘魚，浮生百念疎。不知門外事，長對案頭書。白日閑中過，青山深處居。老天憐供薄，夜雨長園蔬。
過下竺清古源房 顧逢
草堂人別久，今日特相過。轉覺交游少，徒增感慨多。巖花香宿雨，春葉暗庭柯。窗下破孤寂，幽禽啼翠蘿。
再過悟竹庭房 顧逢
兩度客僧廬，交情密似初。墨雲膠凍硯，鬢雪落寒梳。鳴鶴聲高下，盤鷹羽疾徐。此時親老念，重讀寄來書。
石堂上人房夜坐 顧逢
秋夜坐來清，禪房靜掩扃。希賢思益語，愛國讀忠經。香篆行微蚓，燈花落小螢。西風憐寂寞，一曲奏簷鈴。
下竺寺堂前獨坐 顧逢
風舞花旛萬縷輕，石爐香冷一燈明。坐來耳目身心靜，髣髴慈雲禮懺聲。
題方家峪劉寺山門 顧逢
灑墨起雲端，神威聳衆觀。直疑鮮甲動，相對骨毛寒。瞠目真如活，騰空似不難。傳聞風雨夜，雷電遶闌干。
寄真覺庵 顧逢
百年如閃電，未可百年期。少見回頭者，能思瞑目時。山林忙不歇，猿鶴冷相窺。千里求名客，多應惡子規。
覺報和蒲溪方丈送友歸 顧逢
汶陽詩板在，拂拭劍池前。欲識無由得，相逢豈偶然。溪蒲凉雨後，塞雁斷雲邊。又作家山計，巴陵有便船。
濬耕雲敬得方丈 顧逢
耕雲老子久相期，同賦山中鶑燕詩。可惜我來遲數日，牡丹過了有花時。
雜興  其一 顧逢
簷雀啾啾無歇時，幾回啣食餧雛歸。羽毛長得完全後，子母東西各自飛。
雜興  其二 顧逢
彈丸弩矢取飛禽，日日端親望遠林。百發少曾能一中，可憐輕動殺生心。
雜興  其三 顧逢
庭院秋深露氣清，夜窗紉補一燈明。莫嫌搗練喧人耳，多少貧家無此聲。
雜興  其四 顧逢
等閑白却少年頭，悟得空時總不愁。畢竟生來何所有，只如水上一浮漚。